Խաչատուր Թովմասյան

Խաչատուր Գևորգի Թովմասյան (), հայ բժիշկ, ՀԽՍՀ վաստակավոր բժիշկ։

Կենսագրություն 
1930 թվականին ավարտել է Թբիլիսիի 72-րդ մանկավարժական թեքումով միջնակարգ դպրոցը։ Մի քանի տարի ուսուցիչ և դպրոցի վարիչ է աշխատել Ախալքալաքի շրջանիի դպրոցներում։

1939 թվականին գերազանցությամբ ավարտել է Երևանի բժշկական ինստիտուտը։ Անցնելով զինվորական ծառայության՝ մեկ տարի աշխատել է Անդրկովկասի զինվորական օկրուգի հետախուզական ավիաէսկադրիլիայում։ 1940 թվականին նշանակվել է Անդրզինօկրուգի օդանավակայանային ծառայության գումարտակի բժիշկ, իսկ 1942 թվականից՝ Անդրկովկասի ռազմաճակատի 83-րդ ավիաբազայի № 489 օդանավակայանային ծառայության գումարտակի ավագ բժիշկ։ Մինչև պատերազմի վերջը գումարտակը տարբեր օդանավակայաններից ապահովել է 2-րդ օդային բանակի ավիացիոն գնդերի մարտական հաջող գործողությունները Հյուսիսային Կովկասում, Դոնի Ռոստովում, Նովոռոսիյսկում և այլուր։

Պատերազմից հետո վերադարձել է Երևան, բժշկական ծառայության մայորի աստիճանով նշանակվել է սանծառայության պետ։ 1947 թվականին տեղափոխվել է հոսպիտալ որպես թերապևտ և Հայկական ԽՍՀ ներքին գործերի նախարարության աշխատակիցների ստացիոնար բուժումն ապահովել մինչև 1955 թվականը։ 1955-1969 թվականներին աշխատել է Հայկական ԽՍՀ քաղաքացիական պաշտպանության շտաբում։ Եղել է բնակչության պաշտպանության ծառայության պետ։ 1969 թվականին պաշտոնաթող է եղել բժշկական ծառայության փոխգնդապետի զինվորական աստիճանով և շարունակել աշխատանքը քաղաքացիական պաշտպանության բնագավառում։ Այնուհետև աշխատանքի է ընդունվել Երևանի քաղաքային առողջապահության բաժնում։

Պարգևատրվել է Կարմիր աստղի շքանշանով ու 13 մեդալներով, արժանացել է ԽՍՀՄ կարմիր խաչի ու կարմիր մահիկի միության «Պատվո նշան» և ԽՍՀՄ քաղաքացիական պաշտպանության «Պատվո նշան» պարգևներին, կրել է «Առողջապահության գերազանցիկի» կրծքանշան։

Ծանոթագրություններ 

Հայ բժիշկներ
Երկրորդ համաշխարհային պատերազմին մասնակցած հայեր
ՀԽՍՀ վաստակավոր բժիշկներ
Հայ փոխգնդապետներ
Երևանի պետական բժշկական համալսարանի շրջանավարտներ
Կարմիր աստղի շքանշանի ասպետներ